|  |
| --- |
| **РЕЗОЛЮЦИЯ** |
| Европейски икономически и социален комитет |
| **Да гласуваме за единен, демократичен, конкурентоспособен, устойчив и социален Европейски съюз** |
| \_\_\_\_\_\_\_\_\_\_\_\_\_ |
| Докладчици:  **Christa SCHWENG** (I гр.)  **Cinzia DEL RIO** (ІI гр.)  **Ioannis VARDAKASTANIS** (ІII гр.) |

**BG**

|  |  |
| --- | --- |
| Правно основание | член 52, параграф 4 от Правилника за дейността |
|  | Резолюция |
| Приемане на пленарна сесия | 20.3.2024 г. |
| Пленарна сесия № | 586 |
| Резултат от гласуването („за“/„против“/„въздържал се“) | 139/00/05 |

***Да гласуваме за единен, демократичен, конкурентоспособен, устойчив и социален Европейски съюз***

В навечерието на изборите за Европейски парламент ние, членовете на Европейския икономически и социален комитет, който представлява организациите на гражданското общество, Ви призоваваме, Вас, гражданите на ЕС, да използвате демократичното си право на глас.

Европейският парламент е единственият пряко избиран орган на ЕС. Той участва в съвместното вземане на решения относно законите и бюджета на Европейския съюз, както и относно назначаването на европейските комисари.

Когато отидете пред урните през юни, Вие, като граждани на ЕС, ще имате възможност да изберете членовете на Европейския парламент и да дадете гласа си за по-силна европейска интеграция.

Европейският съюз е пример за успех.

Преминахме през трудни времена, но никой не може да отрече, че Европейският съюз гарантира мир, демокрация, икономически просперитет и социален напредък за своите държави членки и граждани.

Благодарение на Съюза имаме свободата да работим, учим и развиваме стопанска дейност във всички държави от ЕС.

Въпреки това пред нас все още стоят предизвикателства. Най-неотложните ни тревоги са свързани с нарастващите разходи за живот и инфлацията, войните на прага ни, миграцията, извънредната ситуация в областта на климата и свиването на гражданското пространство.

Нито една държава от ЕС не може да се справи сама с тези предизвикателства. Решението на тези проблеми не е в национализма, популизма и решенията в интерес само на една държава, а в съвместната работа, сътрудничеството и сближаването.

Само чрез **единен, демократичен, конкурентоспособен, устойчив и социален Европейски съюз** можем да постигнем реален напредък по тези въпроси и да премахнем неравенствата и различията в рамките на държавите и между тях.

ЕС се основава на общи ценности каквито са демокрацията, защитата на правата на човека, свободата на изразяване на мнение, върховенството на закона, толерантността, справедливостта, недискриминацията, равенството, солидарността и демократичното участие. Тези ценности трябва да бъдат постоянно укрепвани, отстоявани и защитавани. Бедността и социалното изключване трябва да бъдат избегнати на всяка цена.

Научихме, че мирът е траен само в икономиките и обществата, характеризиращи се с териториално и социално сближаване, зачитане на основните права и върховенството на закона, както и с високи стандарти на социална справедливост. Поради това ЕС трябва да се наложи като влиятелен глобален фактор за предотвратяване и разрешаване на конфликти, инвестиране в многостранно сътрудничество и изграждане на траен мир.

Само един силен Европейски съюз ще може да поддържа своя икономически и социален модел, като гарантира — по ефективен и справедлив начин — икономическата и продоволствената сигурност, глобалната конкурентоспособност и цифровия и екологичния преход, тъй като те ще променят начина, по който живеем, произвеждаме, работим и консумираме.

**Нека подкрепим Европейски съюз**, в центъра на който са ВСИЧКИ граждани, който предоставя перспективи за всички и дава възможност на всеки един да реализира своя потенциал и да участва активно в гражданския живот и в националните и европейските политически процеси.

**Нека подкрепим един разширен Европейски съюз**, който ни дава възможност да живеем в мирно и отворено общество, в което околната среда е защитена, личността на всеки един от нас е зачитана и сме обединени от европейска идентичност, богата с многообразието от своите култури.

Като членове на Европейския икономически и социален комитет работим заедно за Съюз, който постига резултати и отговаря по-ефективно на очакванията и ежедневните нужди на своите граждани, работници и предприятия.

Нека да обединим сили и да гласуваме за единен, демократичен, конкурентоспособен, устойчив и социален Европейски съюз.

Вашият глас е важен.

Брюксел, 20 март 2024 г.

Oliver Röpke,

председател на Европейския икономически и социален комитет

\_\_\_\_\_\_\_\_\_\_\_\_\_\_\_\_